ยธ.สั่งรื้อใหญ่ขายทอดตลาดเน้นช่วยลูกหนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ยุติธรรมสั่งรื้อการขายทอดตลาดให้ความเป็นธรรมลูกหนี้ คุมเข้มคนหากินกับการประมูล 
นายพีระพันธุ์ สาลีรัฐวิภาค รมว.ยุติธรรม เปิดเผยในการประชุมรับฟังความคิดเห็นต่อร่างกฎกระทรวงเรื่องการขายทอดตลาดทรัพย์สินว่า แนวปฏิบัติของกรมบังคับคดีควรได้รับการแก้ไขปรับปรุงให้เกิดความเป็นธรรมกับเจ้าหนี้ ลูกหนี้ และผู้มีส่วนได้เสีย 
สำหรับประเด็นสำคัญที่ต้องเร่งแก้ไข คือ เรื่องการวางเงินประกันในการเข้าสู้ราคา การกำหนดราคาเริ่มต้นในการขายทอดตลาด และการกำหนดราคาประเมินทรัพย์สิน 
นายพีระพันธ์ุ กล่าวว่า เงื่อนไขการเริ่มต้นขายทอดตลาดครั้งแรกเพียง 80% ทำให้ไม่เป็นธรรมกับลูกหนี้ เพราะต้องรับผิดชอบในส่วนที่หายไป 20% ทำให้ลูกหนี้ซึ่งควรจะได้รับมากกว่า 80% ก็ไม่ได้รับ 
นอกจากนี้ ยังไปกำหนดอีกว่าหากทรัพย์ครั้งที่ 1 ขายไม่ได้ ครั้งที่ 2 ราคาประมูลจะลดลงอีก 50% ระเบียบกำหนดไว้อย่างนี้ ผู้ซื้อจึงไปรอประมูลในครั้งที่ 2 กันหมด หากขายไม่ได้ราคาขายก็จะถูกลงไปอีก ถือว่าไม่เป็นธรรมต่อลูกหนี้ 
รมว.ยุติธรรม กล่าวอีกว่า ในการขายทอดตลาดมีกลุ่มนักธุรกิจนายหน้าค้าที่ดินแอบเข้ามาหากิน ทำให้เกิดความเสียหาย คนกลุ่มนี้จะนำเงินมาวางประกันเพื่อร่วมประมูลซื้อทรัพย์ตามระเบียบคือ 5 หมื่นบาท ทรัพย์สินที่มีราคา 10 ล้านบาท หรือ 100 ล้านบาท ก็วางเงินประกันแค่ไม่กี่หมื่นบาท เมื่อประมูลได้ก็จะหาคนซื้อต่อ หากหาคนซื้อต่อไม่ได้ก็ทิ้ง 
นางชูจิรา กองแก้ว อธิบดีกรมบังคับคดี กล่าวว่า ปัจจุบันมีคดีค้างการพิจารณาเป็นคดีล้มละลาย 6 หมื่นคดี และคดีแพ่งกว่า 2 แสนคดี ในปีนี้ตั้งเป้าที่จะขายทอดตลาดให้ได้ 1.37 แสนล้านบาท